Traditionen tro blev danske kokke, restauranter, tjenere og sommelierer hyldet, da Den danske Spiseguide holdt sin årlige gallamiddag på Marienlyst Strandhotel i Helsingør søndag aften. Der var tre gode grunde til at juble på nordjysk, da årets hæderspriser blev uddelt. Bistro V i Hjørring blev årets bistro i Danmark, årets kokkeprofil blev Dennis Juhl Jensen, som er køkkenchef på Textur i Aalborg. Endelig blev Morten Hesselholt kåret til årets tjener. Han arbejdede i sommer i brasseriet på Ruths Hotel i Skagen og arbejder nu på Bistro Boheme i København.

Opsummering:
En tjener, en køkkenchef og en restaurant høstede hæder til Nordjylland, da Den danske Spiseguide uddelte årets priser.